Ο **Τζέιμς Έντουαρντ ΜακΓκρόρι** (αγγλικά : *James Edward McGrory* , 26 Απριλίου 1904 – 20 Οκτωβρίου 1982) ήταν Σκωτσέζος διεθνής ποδοσφαιριστής, ο οποίος αγωνίστηκε με την Σέλτικ και την Κλάιντεμπανκ ως κεντρικός επιθετικός και στη συνέχεια ακολούθησε προπονητική καριέρα.
Έχει σημειώσει βρετανικό ρεκόρ με 55 χατ τρικ, 48 σε παιχνίδια πρωταθλήματος και 7 στο Κύπελλο.

Βιογραφία
---------

Ο Τζίμι ΜακΓκρόρι γεννήθηκε στη Γλασκόβη και ήταν γιος εργάτη εργοστασίου αερίου. 
Άρχισε να παίζει για τους νέους της Σεντ Ροτς σε ηλικία 16 ετών. Στην πρώτη του σεζόν το 1921–22 κέρδισε δύο τίτλους, πρωτάθλημα και κύπελλο νέων. Παρά το χαμηλό ύψος του, ήταν δυνατός κεφαλοσφαιριστής.

### Καριέρα σε συλλόγους

Με πολλούς συλλόγους να ενδιαφέρονται να τον αποκτήσουν, η Σέλτικ τον προσέγγισε και υπέγραψε την πρώτη του επαγγελματική σύμβαση στις 10 Ιουνίου 1922. Έκανε το ντεμπούτο του στις 20 Ιανουαρίου 1923, ενώ το πρώτο του γκολ ήρθε δύο εβδομάδες αργότερα. Συνολικά, έκανε τρεις εμφανίσεις σε πρωτάθλημα και μία στο Κύπελλο, σημειώνοντας ένα γκολ. 
Δόθηκε στη συνέχεια δανεικός στην Κλάιντεμπανκ (7 Αυγούστου 1923),
όπου αγωνίστηκε σε 33 παιχνίδια πρωταθλήματος και Κυπέλλου, σημειώνοντας 16 τέρματα. Επέστρεψε στην Σέλτικ για τη σεζόν 1924–25 χωρίς να σκοράρει στα τρία πρώτα παιχνίδια του, αλλά λίγες μόνο ώρες μετά την κηδεία του πατέρα του σημείωσε το πρώτο του τέρμα. Όμως τον Νοέμβριο του 1924 τραυματίστηκε σοβαρά και έχασε όλους τους αγώνες μέχρι το επόμενο έτος. Επέστρεψε με εξαιρετική φόρμα και τελείωσε την πρώτη του πλήρη χρονιά με 30 γκολ.
Η σεζόν του 1925–26 ήταν επιτυχημένη, τόσο προσωπικά όσο και συλλογικά, με την Σέλτικ να κερδίζει την πρώτη κατηγορία και ο ίδιος τελείωσε με 49 γκολ σε όλους τους αγώνες. Η Σέλτικ έφτασε στον δεύτερο διαδοχικό τελικό του Κυπέλλου Σκωτίας, αλλά ο τίτλος δεν ήρθε. 

Το 1926–27 είχε την καλύτερη του σεζόν. Ξεκίνησε καλά, σκοράροντας δύο φορές τέσσερα γκολ και δύο φορές σημειώνοντας πέντε, και από την Πρωτοχρονιά είχε σύνολο γκολ 34, ένα λιγότερο από την προηγούμενη αγωνιστική χρονιά των 35. Ήταν εξίσου παραγωγικός στο Κύπελλο, όπου σημείωσε εννέα τέρματα σε μόλις έξι συμμετοχές. Τα 49 γκολ του πρωταθλήματος σε όλη τη διάρκεια της σεζόν, συμπεριλαμβανομένων επτά χατ τρικ, του έδωσαν τον πρώτο τίτλο κορυφαίου σκόρερ. Επίσης σημείωσε ένα ακόμα χατ τρικ στο Κύπελλο της Σκωτίας. Άλλα δύο γκολ στο Κύπελλο της Γλασκόβης τον έφεραν συνολικά στα 59 γκολ. 

Μέχρι τα τέλη της δεκαετίας του 1920 είχε σκοράρει 143 τέρματα σε 152 παιχνίδια σε πέντε χρόνια και η Σέλτικ είχε ήδη λάβει και απέρριψε αμέτρητες προσφορές γι' αυτόν. Παρά την δυσαρέσκεια του για την αποτυχία της μεταγραφής στην Άρσεναλ, συνεχίζει να σκοράρει διαρκώς και την επόμενη χρονιά τελειώνει ως κορυφαίος σκόρερ με 47 γκολ σε 36 συμμετοχές. Είχει σκοράρει 63 συνολικά συμπεριλαμβανομενων των γκολ στα δύο Κύπελλα της Γλασκώβης. Μεταξύ άλλων, πάλι οκτώ χατ τρικ και δημιούργησε ρεκόρ, που εξακολουθεί να είναι σκωτσέζικο και βρετανικό για τα περισσότερα τέρματα σε αγώνα πρωταθλήματος από έναν παίκτη, με 8 γκολ σε νίκη 9–0 επί της Νταφερλάιν στις 14 Ιανουαρίου 1928.

Στις 14 Μαρτίου 1936, ο ΜακΓκρορι πέτυχε το ταχύτερο χατ τρικ στην ιστορία της Σκωτίας, σημειώνοντας τρία γκολ σε λιγότερο από τρία λεπτά, κατά τη διάρκεια νίκης με 5–0 επί της Μάδεργουελ. Δύο χρονιές ήταν ο κορυφαίος σκόρερ στην Ευρώπη, τίτλος ανάλογος με αυτό του Χρυσού Παπουτσιού, το 1927 (49 γκολ) και το 1936 (50 γκολ).

Ο Τζίμι ΜακΓκρόρι (δεξιά) το 1930.
### Διεθνής καριέρα

Ο ΜακΓκρόρι αγωνίστηκε επτά φορές με την εθνική του ομάδα, σκοράροντας έξι γκολ. Έκανε το ντεμπούτο στις 25 Φεβρουαρίου 1928 κόντρα στη Βόρεια Ιρλανδία. Ωστόσο, το ντεμπούτο αποδείχθηκε μισή καταστροφή: ο ΜακΓκόρι δεν κατάφερε να σκοράρει και οι Σκωτσέζοι ηττήθηκαν με 1-0 απρόσμενα. Θεωρήθηκε ως ένας από τους υπεύθυνους της ήττας και για ένα διάστημα δεν ελήφθη υπόψη πλέον. Οι έξι αγώνες ήταν στη δεκαετία του 1930, καθώς είχε σκληρό ανταγωνισμό νωρίτερα με τον Χιούι Γκάλαχερ. Σε αυτά τα έξι παιχνίδια σημείωσε τα έξι του γκολ.

Κλείνοντας την ποδοσφαιρική σταδιοδρομία, είχε σημείωσει 409 τέρματα πρωταθλήματος πρώτης εθνικής κατηγορίας (οι περισσότερες πηγές αναφέρουν 410) και ήταν ο δεύτερος που ξεπέρασε τα 400 γκολ μετά τον Ούγγρο Ίμρε Σλόσσερ. Παραμένει στους 15 πρώτους σκόρερ πρώτης κατηγορίας πρωταθλήματος όλων των εποχών και το σύνολο των γκολ σε επίσημους αγώνες είναι 558 τέρματα σε 549 εμφανίσεις.

### Προπονητής

Ο ΜακΓκρόρι έγινε ο πρώτος προπονητής πλήρους απασχόλησης του Κιλμάρνοκ τον Δεκέμβριο του 1937. Την οδήγησε στον τελικό του Κυπέλλου της Σκωτίας την ίδια χρονιά. 
Το 1945, επέστρεψε στην Σέλτικ, αυτή τη φορά ως προπονητής. 
Η ομάδα γνώρισε επιτυχίες στη δεκαετία του 1950 και συγκεκριμένα το 1954 η κέρδισε το πρώτο πρωτάθλημα και το κύπελλο μετά από σαράντα χρόνια και τον πρώτο τίτλο πρωταθλήματος από το 1938. 
Παρέμεινε στη θέση αυτή μέχρι τον Μάρτιο του 1965.

Τίτλοι και διακρίσεις
---------------------

**Παίκτης**

* Πρωτάθλημα Σκωτίας (3) : 1925–26 , 1935–36 , 1937–38
* Κύπελλο Σκωτίας (5) : 1924–25 , 1926–27 , 1930–31 , 1932–33 , 1936–37
* Κύπελλο Γλασκόβης (4) : 1926–27 , 1927–28 , 1928–29 , 1930–31
* Πρώτος σκόρερ πρωταθλήματος Σκωτίας (3) : 1926–1927 , 1927–1928 , 1935–1936

**Προπονητής**

* Πρωτάθλημα Σκωτίας : 1953–54
* Κύπελλο Σκωτίας (2) : 1950–51 , 1953–54
* Λιγκ Καπ Σκωτίας (2) : 1956–57 , 1957–58
* Coronation Cup : 1953

Δείτε επίσης
------------

* Κατάλογος ποδοσφαιριστών ανδρών με 500 ή περισσότερα γκολ

* Κατάλογος ποδοσφαιριστών με τα περισσότερα τέρματα πρωταθλήματος

Παραπομπές
----------

1. ↑  «Celtic : Jimmy McGrory». Ανακτήθηκε στις 27 Μαρτίου 2020.
2. ↑  «Better than Messi, Pele, Muller: How Cristiano Ronaldo's scoring stacks up». Ανακτήθηκε στις 3 Μαρτίου 2021.
3. ↑  «If You Know The History: 28th August 1935 McGrory's 50th hat-trick». Ανακτήθηκε στις 4 Απριλίου 2021.
4. 1 2  «I Pionieri del Calcio – Jimmy McGrory, il centravanti più prolifico della storia del Celtic». Ανακτήθηκε στις 21 Ιουλίου 2023.
5. ↑  «World Football : Jimmy McGrory summary». Ανακτήθηκε στις 27 Μαρτίου 2020.
6. ↑  «Celtic stats : McGrory 1925-26». Ανακτήθηκε στις 27 Μαρτίου 2020.
7. 1 2  «Scotland - List of Topscorers». Ανακτήθηκε στις 6 Μαΐου 2023.
8. ↑  «Most goals in a season (in all competitions)». Ανακτήθηκε στις 6 Μαΐου 2023.
9. ↑  «Jimmy McGrory record goalscoring». Ανακτήθηκε στις 27 Μαρτίου 2020.
10. ↑  «Scottish Football Hall of Fame : Jimmy McGrory». Ανακτήθηκε στις 27 Μαρτίου 2020.
11. ↑  «European Topscorers by season». Ανακτήθηκε στις 27 Μαρτίου 2020.
12. ↑  «Jimmy McGrory : The Celtic legend». Ανακτήθηκε στις 27 Μαρτίου 2020.
13. ↑  «MILESTONE 300 FOR ROBERT LEWANDOWSKI !». Αρχειοθετήθηκε από το πρωτότυπο στις 14 Μαΐου 2022. Ανακτήθηκε στις 24 Μαΐου 2022.
14. ↑  «NEW - IFFHS RANKING FOR ALL TIME WORLD BEST LEAGUE GOAL SCORERS». Αρχειοθετήθηκε από το πρωτότυπο στις 23 Φεβρουαρίου 2023. Ανακτήθηκε στις 23 Φεβρουαρίου 2023.
15. ↑  «Federação lista 16 maiores artilheiros da história contando apenas gols em torneios nacionais relevantes». Αρχειοθετήθηκε από το πρωτότυπο στις 13 Απριλίου 2023. Ανακτήθηκε στις 13 Απριλίου 2023.
16. ↑  «RSSSF : Prolific Scorers Data». Ανακτήθηκε στις 19 Ιανουαρίου 2024.
17. ↑  «Celtic legend Jimmy McGrory and the donegal connection explored». Ανακτήθηκε στις 27 Μαρτίου 2020. .

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Τζέιμς ΜακΓκρόρι** |


|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 31523001
* LCCN: nb2007005923

 |

 |